text: 6-årig dreng stukket med kniv i maven
  12 februar 2013 kl. 10.32
  En 6-årig dreng blev mandag stukket i maven med en kniv på et grønt område ved Pinjevej-Taksvej i Kolding.
  Drengen var i gang med at bygge en hule ved nogle træer sammen med sin 9-årige storebror, da broderen stak ham i maven.
  Drengen er uden for livsfare.
  Han blev opereret på Kolding Sygehus, hvorefter han blev overført til Odense Universitetshospital.
  Politiet er i gang med at kortlægge begivenhedsforløbet, men mangler vidner.
  Politiet har talt både med moren og storebroren, men i første omgang mener politiet, at den ni-årige på grund af chok ikke har fortalt det hele.
  Derfor vil politiet gerne i kontakt med personer, der har set de to brødre på det grønne område.
  Sydøstjyllands Politi modtog anmeldelsen klokken 15.07 mandag.
  Vidner kan kontakte Sydøstjyllands politi på 114.
  